Συλλήψεις στο Νέο Δελχί για την βομβιστική ενέργεια κατά της Αμερικανικής πρεσβείας. - 2001-06-18
Συλλήψεις στο Νέο Δελχί για την βομβιστική ενέργεια κατά της Αμερικανικής πρεσβείας.
Η Ινδική αστυνομία λεει πως διενεργεί έρευνα για τον εντοπισμό των συνεργατών τριών ατόμων που συνελήφθησαν ως ύποπτοι συμμετοχής σε συνωμοσία για τη διενέργεια βομβιστικής επίθεσης εναντίον της πρεσβείας των Ηνωμένων Πολιτειών στο Νέο Δελχί. Όπως μεταδίδει ο ανταποκριτής της Φωνής της Αμερικής στην ινδική πρωτεύουσα, αξιωματούχοι της αστυνομίας του Νέου Δελχί δηλώνουν πως οι τρεις συλληφθέντες είναι μέλη μιας οργάνωσης, που συνδέεται με τον εξόριστο σαουδάραβα Οσάμα Μπιν Λάντεν. Ο ένας από τους τρεις ύποπτους είναι σουδανέζος και οι άλλοι δύο ινδοί. Οι συλλήψεις έγιναν χθες στη δυτική πόλη Ουνταϊπούρ. Την Παρασκευή η ινδική αστυνομία είχε συλλάβει δύο άλλους ύποπτους σε συνοικία του Νέου Δελχί, οι οποίοι μετέφεραν εκρηκτικά, πυροκροτητές και χρονομετρητές. Σύμφωνα με τις αρχές ο ένας από τους τρεις άνδρες που συνελήφθησαν χθες, γνωστός με ένα μόνο όνομα, Αμπας, είχε αναλάβει να βρει το όχημα που θα χρησιμοποιείτο για το βομβισμό της πρεσβείας. Η αστυνομία λεει πως η ομάδα σκόπευε να παρκάρει το αυτοκίνητο στο οποίο θα υπήρχε η βόμβα κοντά στο τμήμα θεώρησης διαβατηρίων της πρεσβείας, το οποίο είναι πάντα γεμάτο από κόσμο και θεωρείται το πιο ευάλωτο μέρος του ύψιστης ασφάλειας κτιρίου . Ινδοί αξιωματούχοι δηλώνουν πως ο σουδανός ύποπτος, ονόματι Αμπντέλ Ραούφ Χαγουάς, είπε ότι η ομάδα σκόπευε να διενεργήσει επίσης βομβιστική επίθεση εναντίον της αμερικανικής πρεσβείας στη Ντάκα. Σύμφωνα με την αστυνομία ο Χαγουαστ πήγε στην Ινδία πριν οκτώ χρόνια σα φοιτητής και παραδέχτηκε ότι στην οργάνωση του Μπιν Λάντεν τον εισήγαγε ένας πολίτης της Υεμένης. Όμως η καθημερινή εφημερίδα THE HINDUSTAN TIMES αναφέρει πως οι αρμόδιοι του Γραφείου Ερευνών, που χειρίζεται θέματα εσωτερικής ασφάλειας, δεν έχουν βρει στοιχεία που να δείχνουν ότι ο Χαγουάς συνδέεται με τον Οσάμα Μπιν Λάντεν. Οι Ηνωμένες Πολιτείες έχουν ασκήσει ποινική δίωξη εναντίον του Μπιν Λάντεν με την κατηγορία ότι διοργάνωσε τις βομβιστικές επιθέσεις εναντίον δύο αμερικανικών πρεσβειών στην Αφρική κατά τις οποίες σκοτώθηκαν πάνω από διακόσια είκοσι άτομα. Η Ινδική αστυνομία λεει πως σκοπεύει να κάνει κι άλλες συλλήψεις σε σχέση με τη συνωμοσία για ανατίναξη της αμερικανικής πρεσβείας στο Νέο Δελχί. Στο μεταξύ λαμβάνονται δρακόντεια μέτρα ασφάλειας γύρω από το κτίριο.